**ΔΙΔΑΣΚΑΛΙΑ ΤΩΝ ΑΡΧΑΙΩΝ ΕΛΛΗΝΙΚΩΝ ΣΤΙΣ ΕΥΡΩΠΑΪΚΕΣ ΧΩΡΕΣ ΚΑΙ ΑΝΤΙΣΤΟΙΧΑ ΕΚΠΑΙΔΕΥΤΙΚΑ ΒΟΗΘΗΜΑΤΑ**

Το θέμα που θα προσπαθήσω να αναπτύξω βασίζεται στις πληροφορίες που έχω αποκτήσει κατά τις πολλές τελευταίες δεκαετίες, που διευθύνω το **Σχολείο Ελληνικής Γλώσσας και Πολιτισμού «Μέγας Αλέξανδρος»** αλλά και τα τελευταία σχεδόν 20 χρόνια, κατά τα οποία είμαι μέλος ή και μέχρι το 2014 Πρόεδρος του ΟΔΕΓ.

Βεβαίως και από όσα έχω διαβάσει όλα αυτά τα χρόνια και για την διδασκαλία των Αρχαίων Ελληνικών γενικά και για την διδασκαλία τους σε χώρες εκτός Ελλάδος.

Δεν πρέπει να παραλείψω να αναφερθώ και:

-- Στην εκπληκτική επί πολλά χρόνια εμπειρία μου ως Πρόεδρος του ΟΔΕΓ, όταν οργανώναμε ή αργότερα μετείχαμε στην επιτροπή για την οργάνωση του Πανευρωπαϊκού Διαγωνισμού για την Αρχαία Ελληνική Γλώσσα, μαζί με την ΠΕΦ, το Υπουργείο Παιδείας και άλλους.

- Στην Ημερίδα, την οποία οργάνωσε το Υπ. Παιδείας μετά από πρόταση της ανωτέρω Επιτροπής την 2-9-2008 και της οποίας τα Πρακτικά δεν είχαν “δημοσιευτεί” τότε.

- Στην αντίστοιχη εμπειρία μου από την φιλοξενία την οποία πρόσφερε ο ΟΔΕΓ στους αριστούχους της Πανουκρανικής Ολυμπιάδας Ελληνικής Γλώσσας και Πολιτισμού.

- Στην διετή εμπειρία μου από την δημιουργία και διεύθυνση του Ευρωπαϊκού Προγράμματος «Διαδρομές από τα Αρχαία στα Νέα Ελληνικά», στο οποίο συνεργαστήκαμε με Ευρωπαϊκά Κλασικά Γυμνάσια.

Όσα θα πω λοιπόν βασίζονται στις ανωτέρω πληροφορίες και εμπειρίες και προφανώς σχετίζονται και με την δραστηριότητα της EUROCLASSICA, της Ευρωπαϊκής Ομοσπονδίας των Εταιρειών Κλασικών Σπουδών, της Ομοσπονδίας η οποία περιλαμβάνει τις εταιρείες 22 ευρωπαϊκών χωρών, από τις οποίες απουσίαζε έως φέτος η Ελλάδα.

Θα πρέπει πριν προχωρήσω να αναφέρω, ότι στην Ευρώπη αλλά και στην Αμερική και στις άλλες ηπείρους συνήθως δεν μιλούν για τα Αρχαία Ελληνικά μόνα τους αλλά για τις Κλασικές Σπουδές, στις οποίες περιλαμβάνουν προφανώς και μάλιστα περισσότερο τα Λατινικά.

Πρέπει επίσης να πω, ότι στην δική μου σημερινή σύντομη παρουσίαση θα μιλήσω για τα Αρχαία Ελληνικά, όπως διδάσκονται στα Ευρωπαϊκά Κλασικά Γυμνάσια ή Λύκεια και όχι στα Πανεπιστήμια.

Όπως έχω ήδη πει, η EUROCLASSICA περιλαμβάνει εταιρείες από 22 χώρες ενώ τα Αρχαία Ελληνικά διδάσκονται στα λύκεια και άλλων Ευρωπαϊκών χωρών, όπως στην Βουλγαρία, την Γεωργία, την Σερβία, την Πολωνία αλλά και εκτός Ευρώπης τουλάχιστον στις ΗΠΑ και το Μεξικό.

Σε όλες αυτές τις χώρες τα Ελληνικά όπως και τα Λατινικά διδάσκονται σε δημόσια ή ιδιωτικά σχολεία καθώς και σε θεολογικά λύκεια.

Στις περισσότερες χώρες η διδασκαλία τους είναι προαιρετική και πραγματοποιείται, όταν συγκεντρωθεί ένας ελάχιστος αριθμός ενδιαφερομένων.

**Η ΔΙΔΑΣΚΑΛΙΑ ΤΩΝ ΑΡΧΑΙΩΝ ΕΛΛΗΝΙΚΩΝ ΑΝΑ ΧΩΡΑ**

Βασίλισσα μεταξύ των Ευρωπαϊκών χωρών σε αυτό τον τομέα είναι η **Ιταλία**, όπου λειτουργούν σχεδόν 800 κλασικά λύκεια, στα οποία φοιτούν περισσότεροι από 300.000 μαθητές. Η φοίτηση είναι πενταετής με 5 ώρες ανά εβδομάδα για τα Αρχαία Ελληνικά και 5 για τα Λατινικά.

Πρέπει να πούμε ότι στα ιταλικά κλασικά λύκεια φοιτούν τέκνα των ευπόρων και μορφωμένων γονέων. Κάθε χρόνο οι μαθητές εκατοντάδων από αυτά τα σχολεία επισκέπτονται την Ελλάδα.

Το ίδιο κάνουν και οι μαθητές του **Βουλγαρικού δημοσίου Γυμνασίου** Αρχαίων Γλωσσών, το οποίο λειτουργεί στην Σόφια. Και αυτό είναι ένα περιζήτητο σχολείο. Εμείς ως Σχολείο Ελληνικής Γλώσσας και Πολιτισμού έχουμε συνεργαστεί μαζί τους και στην ανάπτυξη εκπαιδευτικού υλικού, στο πλαίσιο του Ευρωπαϊκού Προγράμματος «Διαδρομές από τα Αρχαία στα Νέα Ελληνικά».

Το πρόγραμμα σπουδών περιλαμβάνει 6 έτη σπουδών με 3-4 ώρες μαθημάτων ανά εβδομάδα.

Στην **Αυστρία** τα Αρχαία Ελληνικά διδάσκονται προαιρετικά σε 20 μόνο γυμνάσια από τα 360 που υπάρχουν δηλαδή περίπου στο 5%. Τα μαθήματα παρακολουθούν περίπου 1700 μαθητές δηλαδή το 2% περίπου από τους 201.000 μαθητές της δευτεροβάθμιας εκπαίδευσης. Το πρόγραμμα σπουδών εκτείνεται σε 4 έτη με 3-4 ώρες ανά εβδομάδα.

Στο **Βέλγιο** το πρόγραμμα διδασκαλίας των Αρχαίων Ελληνικών είναι προαιρετικό, διαρκεί 5 έτη και περιλαμβάνει 2-4 ώρες ανά εβδομάδα αναλόγως προς το έτος σπουδών.

Στην **Γαλλία** η παρακολούθηση των Αρχαίων Ελληνικών στα δημόσια σχολεία έχει μειωθεί πολύ κατά τα τελευταία έτη. Σήμερα μόλις το 1,6% των μαθητών του Γυμνασίου παρακολουθεί τα σχετικά μαθήματα δηλαδή περίπου 37.000 μαθητές.

Στην **Γερμανία** τα Αρχαία Ελληνικά έχουν χάσει την παλιά τους δυναμική. Σήμερα διδάσκονται προαιρετικά σε περίπου 200 Γυμνάσια κυρίως στην Βαυαρία και την Βάδη-Βυρτεμβέργη.

Τα μαθήματα παρακολουθούν περίπου 11.000 μαθητές από την ηλικία των 13 ετών.

Στην **Γεωργία** τα Αρχαία Ελληνικά είχαν σταματήσει να διδάσκονται επί πολλές δεκαετίες. Ξεκίνησαν πάλι το 2005 μετά από παροτρύνσεις του ΟΔΕΓ προς φιλολόγους του Κέντρου Βυζαντινών Σπουδών του Πανεπιστημίου της Τιφλίδας, προκειμένου οι μαθητές να συμμετάσχουν στον Ευρωπαϊκό Διαγωνισμό Αρχαίων Ελληνικών. Σήμερα τα Αρχαία Ελληνικά διδάσκονται προαιρετικά σε δύο Γυμνάσια.

Στην **Δανία** τα Αρχαία Ελληνικά διδάσκονται μόνο σε 8 γυμνάσια προαιρετικά. Το πρόγραμμα διαρκεί 2,5 χρόνια. Αντιθέτως το μάθημα «Αρχαίος Ελληνικός Πολιτισμός» διδάσκεται σε όλα τα σχολεία.

Στην **Ελβετία** η διδασκαλία των Αρχαίων Ελληνικών διαφέρει από καντόνι σε καντόνι, η χώρα διαιρείται σε 26 καντόνια και έχει 4 επίσημες γλώσσες.

Ο αριθμός των μαθητών μειώνεται σταδιακά και σήμερα τα Αρχαία Ελληνικά διδάσκονται μόνο στις μεγάλες πόλεις, όπου είναι δυνατόν να συγκροτηθούν τμήματα.

Στην **Ζυρίχη** πχ. διδάσκονται σε 8 γυμνάσια, στο Freiburg σε 3, στην Γενεύη σε 5, στην Λωζάνη σε 1.

Το πρόγραμμα των μαθημάτων συνήθως περιλαμβάνει Α’ έτη σπουδών με 4 ώρες ανά εβδομάδα.

Στο **Ηνωμένο Βασίλειο** η κατάσταση είναι περίπλοκη, γιατί υπάρχουν πολλά διαφορετικά προγράμματα σπουδών μεταξύ των τριών βασικών εκπαιδευτικών συστημάτων του γενικού γυμνασίου, που είναι το επικρατέστερο, των 163 προτύπων σχολείων (grammar schools), που δέχονται μαθητές με εισαγωγικές εξετάσεις και των παραδοσιακών ιδιωτικών σχολείων.

Τα Αρχαία Ελληνικά θεωρούνται μάθημα για τους προνομιούχους. Προσφέρονται σε πολλά γενικά γυμνάσια ως προαιρετικό μάθημα και οπωσδήποτε στα πρότυπα και τα ιδιωτικά σχολεία.

Είναι αξιοσημείωτο, ότι πριν από λίγα χρόνια η διδασκαλία των Αρχαίων Ελληνικών περιλήφθηκε ως προαιρετικό μάθημα και στα δημοτικά σχολεία. Και επειδή ίσως πολλοί θα αναρωτηθούν για το εάν είναι δυνατόν να μάθουν παιδιά αυτής της ηλικίας Αρχαία Ελληνικά θα θυμίσω ότι σήμερα στην Ελλάδα τα παιδιά του δημοτικού διδάσκονται και μία και δύο ξένες γλώσσες.

Στην **Ισπανία** προσφέρονται στο δεύτερο επίπεδο του Γυμνασίου μαθήματα Κλασικού Πολιτισμού, που δεν είναι γλωσσικά αλλά περιλαμβάνουν αναφορές στην επίδραση των Αρχαίων Ελληνικών και Λατινικών στην Ισπανική Γλώσσα. Ο φίλος μου και γνωστός σε πολλούς μας κλασικός φιλόλογος Χοσέ Ναβάρο μου λέει πάντα, ότι η Ισπανική είναι κατά 1/3 ελληνική, 1/3 λατινική και 1/3 αραβική.

Στο διετές όμως λύκειο διδάσκονται προαιρετικά τα Αρχαία Ελληνικά σε περίπου 10000 μαθητές, οι οποίοι θέλουν να σπουδάσουν ανθρωπιστικές επιστήμες.

Στην **Κροατία** τα Αρχαία Ελληνικά διδάσκονται επί πολλούς αιώνες. Σήμερα λίγοι μαθητές παρακολουθούν τα Αρχαία Ελληνικά, που είναι προαιρετικά σε 12 γυμνάσια και σε 6 δημοτικά σχολεία.

Στο **Μεξικό** τα Αρχαία Ελληνικά διδάσκονται στα λύκεια που υπάγονται στο Εθνικό Αυτόνομο Πανεπιστήμιο της Πόλης του Μεξικού.

Περίπου 200 μαθητές παρακολουθούν Αρχαία Ελληνικά επί 3 ώρες ανά εβδομάδα κάθε έτος.

Στην **Ουγγαρία** και την Νορβηγία διδάσκονται προαιρετικά σε λίγα σχολεία.

Στην **Πολωνία** τα Αρχαία Ελληνικά διδάσκονται σε 3 κλασικά λύκεια.

Στην **Πορτογαλία** είχε ουσιαστικά σταματήσει η διδασκαλία των Αρχαίων Ελληνικών. Ξεκίνησε προσφάτως σε 2 σχολεία με ελάχιστους μαθητές λόγω του Ευρωπαϊκού Διαγωνισμού Αρχαίων Ελληνικών.

Στην **Ρουμανία** τα Αρχαία Ελληνικά διδάσκονται σε όλα τα εκκλησιαστικά λύκεια.

Στην **Ρωσία** τα Αρχαία Ελληνικά διδάσκονται μόνο σε 3 κλασικά Γυμνάσια, ένα δημόσιο της Αγίας Πετρούπολης, ένα ιδιωτικό και ένα εκκλησιαστικό.

Στο Γυμνάσιο της Αγίας Πετρούπολης η εισαγωγή γίνεται με εξαιρετικά ανταγωνιστικές εξετάσεις.

Η φοίτηση διαρκεί 5 έτη επί 3 ώρες ανά εβδομάδα και τα μαθήματα παρακολουθούν περίπου 400 μαθητές.

Σε πολλά άλλα γυμνάσια, κυρίως εκκλησιαστικά διδάσκονται τα Αρχαία Ελληνικά σε εισαγωγικό επίπεδο επί 1 ή 2 χρόνια.

Στην Σερβία τα Αρχαία Ελληνικά διδάσκονται μόνο σε 2 γυμνάσια με ένα τετραετές πρόγραμμα.

Στην Σλοβενία τα Αρχαία Ελληνικά διδάσκονται σε ένα ιδιωτικό καθολικό γυμνάσιο. Το πρόγραμμα διαρκεί 2-4 ώρες εβδομαδιαίως επί 4 έτη και το παρακολουθούν περίπου 100 μαθητές.

Συνοψίζοντας

Η κατάσταση δεν είναι ρόδινη αφού σε όλες τις χώρες παρατηρείται μείωση του αριθμού των μαθητών, που παρακολουθούν τα Αρχαία Ελληνικά και τα Λατινικά για διάφορους λόγους από τους οποίους κυριότερος είναι η προβαλλόμενη ανάγκη μείωσης των εξόδων λειτουργίας των σχολείων σε συνδυασμό με το επιχείρημα, ότι είναι άχρηστα μαθήματα.

Αντιθέτως στα ιδιωτικά και τα εκκλησιαστικά σχολεία η κατάσταση παραμένει καλύτερη.

Διαβάζοντας τα κείμενα των πρακτικών της Ημερίδας, την οποία προανέφερα, μπορούμε να εξάγουμε μερικά γενικά συμπεράσματα:

* Τα Αρχαία Ελληνικά, όταν διδάσκονται, διαρκούν 4-5 έτη με εβδομαδιαίο πρόγραμμα 3-4 ωρών.
* Τα Αρχαία Ελληνικά διδάσκονται από πρωτότυπα κείμενα.
* Παρουσιάζεται η σημασία του Αρχαίου Ελληνικού Πολιτισμού, η επίδραση της ελληνικής στις Ευρωπαϊκές Γλώσσες, η επίδραση της Αρχαίας Ελληνικής Λογοτεχνίας και Επιστήμης στις Ευρωπαϊκές Λογοτεχνίες και την σύγχρονη Επιστήμη.

**Σε αυτή την απογοητευτική πτωτική πορεία αντιδρούν κυρίως οι καθηγητές και οι Ενώσεις** τους, με πολλούς τρόπους.

Παρακολουθούμε πολλές φορές τις διαμαρτυρίες και τις απεργίες και τις πορείες των Γάλλων κλασικών φιλολόγων, τις οποίες καλύπτουν συνήθως ευνοϊκά τα ΜΜΕ της Γαλλίας αλλά και άλλων χωρών. Ένα πολύ σύντομο κείμενο, το οποίο έγραφαν το 2015 οι ενώσεις των Γάλλων καθηγητών προς την Υπουργό Παιδείας της Γαλλίας συγκέντρωσε πολλές δεκάδες χιλιάδες υπογραφών.

**Στο κείμενο περιλαμβάνεται το επιχείρημα,** ότι η διδασκαλία των Αρχαίων Ελληνικών και των Λατινικών στο δημόσιο σχολείο επιτρέπει στους μαθητές να καταλάβουν καλύτερα τον κόσμο που τους περιβάλλει και να δημιουργήσουν αυτόν του μέλλοντος.

**Είναι σημαντικό το ότι** οι Γάλλοι υποστηρικτές της ενίσχυσης της διδασκαλίας των Αρχαίων Γλωσσών ισχυρίζονται, ότι αυτή βοηθά τους νέους να γίνουν καλύτεροι επιστήμονες σε όλους τους τομείς. Στις 6/12/16 το γαλλικό σημαντικό περιοδικό Nouvel Observateur δημοσίευσε ένα σχετικό άρθρο με τίτλο **«Οι Αρχαίες Γλώσσες δημιουργούν καλύτερους πληροφορικούς».**

**Σε παρόμοιο συμπέρασμα** έχουν καταλήξει αντίστοιχες έρευνες στο Ηνωμένο Βασίλειο, σύμφωνα με τις οποίες οι εργοδότες προτιμούν να **προσλαμβάνουν υπαλλήλους με κλασική** **εκπαίδευση** ανεξαρτήτως προς την ειδικότητα, την οποία έχουν.

Πρέπει να πούμε όμως, ότι την ενίσχυση των Αρχαίων Ελληνικών στα σχολεία υποστηρίζουν σε όλες τις χώρες και οι γονείς και πολλά ΜΜΕ και η εκκλησία και πολλοί πολιτικοί.

Όλοι αυτοί προβάλλουν επιχειρήματα σχετικά με την ωφέλεια, την οποία έχουν οι νέοι, όταν γίνονται κοινωνοί του περιεχομένου των έργων, που έχουν γραφεί στα Αρχαία Ελληνικά και τα Λατινικά.

**Υπάρχουν όμως και αναλαμπές σε αυτή την γκρίζα ατμόσφαιρα.**

Η νέα πρωθυπουργός του Ηνωμένου Βασιλείου, η Τερέζα Μέη, δήλωσε τον Σεπτέμβριο του 2016, ότι θα προχωρήσει σε εκπαιδευτικές μεταρρυθμίσεις για να ανεβάσει το επίπεδο των αποφοίτων των βρετανικών σχολείων. Ανάμεσα στα μέτρα που εξάγγειλε είναι:

* Η προώθηση της αριστείας στην εκπαίδευση
* Η ελευθερία στην ίδρυση πρότυπων σχολείων (grammar schools), στα οποία η εισαγωγή θα γίνεται με εξετάσεις. Ο αριθμός αυτών των σχολείων έχει παραμείνει σταθερός 163, επί 20 σχεδόν χρόνια για λόγους πολιτικούς.
* Η ελευθερία στην ίδρυση σχολείων για θρησκευτικές ομάδες, κυρίως καθολικών.

Δεν πρέπει να ξεχνούμε, παρ’ ότι είναι εκτός του πεδίου της δικής μου ομιλίας, ότι και στις ΗΠΑ υπάρχουν πολλές φωνές υπέρ της επιστροφής στην κλασική δευτεροβάθμια εκπαίδευση, όπου αυτό είναι δυνατόν.

Μια από τις σημαίες αυτών των υποστηρικτών αυτής της επιστροφής είναι το γεγονός, ότι οι «Ιδρυτές των ΗΠΑ» (founding fathers) είχαν ισχυρή κλασική παιδεία.

**Στην προσπάθεια ενίσχυσης** των κλασικών σπουδών στην Ευρώπη κεντρική θέση έχει η περίφημη **EUROCLASSICA**, η Ομοσπονδία των Ευρωπαϊκών Εταιρειών Κλασικών Σπουδών.

Η EUROCLASSICA οργανώνει ετήσια συνέδρια, το τελευταίο έγινε στην Αθήνα τον Αύγουστο για τα 25 χρόνια της και προσπαθεί να συντονίσει τις δράσεις των μελών της τόσο εκπαιδευτικά όσο και για την υποστήριξη των κλασικών σπουδών σε όλη την Ευρώπη.

Εξ άλλου κάθε χρόνο τα τελευταία πολλά χρόνια οργανώνουν την Ομηρική Ακαδημία στην Χίο.

Σημειώνουμε, ότι η EUROCLASSICA δεν έχει καμία συνδρομή από την Ελλάδα, αντιθέτως σε κάποιες στιγμές είχε αρνητική αντιμετώπιση.

Υπάρχουν επίσης και πολλοί σύλλογοι σε όλες τις χώρες, που υποστηρίζουν τις κλασικές σπουδές στην δευτεροβάθμια εκπαίδευση.

**Δεν πρέπει όμως να παραλείψω την σημαντική βοήθεια, την οποία προσέφερε η διοργάνωση** του Ευρωπαϊκού Διαγωνισμού Αρχαίων Ελληνικών, ο οποίος από το 1997 γινόταν από τον ΟΔΕΓ και από το 2005 έως το 2009 από την Επιτροπή στην οποία εκτός από τον ΟΔΕΓ μετείχε το Υπουργείο Παιδείας, η ΠΕΦ, η Εταιρεία Ελλήνων Φιλολόγων, το Ευρωπαϊκό κέντρο Δελφών, το Παιδαγωγικό Ινστιτούτο.

**Η διενέργεια του Διαγωνισμού είχε ως στόχο την διέγερση του ενδιαφέροντος για τα Αρχαία** Ελληνικά μεταξύ των μαθητών των Ευρωπαϊκών Λυκείων, στόχος ο οποίος επιτεύχθηκε πλήρως και για αυτό η διακοπή του το 2010 για οικονομικούς λόγους ήταν καθαρή ανοησία.

Η ωφέλεια που προέκυπτε από την διεξαγωγή του για την προβολή του ονόματος ΕΛΛΑΔΑ άξιζε πολύ περισσότερο από το ελάχιστο κόστος διεξαγωγής του.

Να σημειώσουμε, ότι τα αποτελέσματα που θα προέκυπταν από την συνέχιση και βελτίωσή του δεν θα ήταν μόνο άυλα αλλά θα ήταν και οικονομικά.

Έκτοτε ο ΟΔΕΓ έχει διοργανώσει δύο σημαντικές ημερίδες για την υποστήριξη της διδασκαλίας των Αρχαίων Ελληνικών στην Ελλάδα και την Ευρώπη, στις οποίες είχα μιλήσει. Η πρώτη του 2009 είχε τίτλο «Από τα Αρχαία στα Νέα Ελληνικά» και η δεύτερη του 2013 είχε τίτλο «Χρειαζόμαστε τα Αρχαία Ελληνικά στην Ελλάδα και στον Κόσμο;».

Τα πρακτικά και των δύο υπάρχουν και στην ιστοσελίδα του σχολείου μας και σε αυτήν του ΟΔΕΓ.

**Τέλος πρέπει να αναφέρω και την ενέργεια του δικού μας σχολείου προς την ίδια κατεύθυνση.** Αναφέρομαι στο **Ευρωπαϊκό Πρόγραμμα «Διαδρομές από τα Αρχαία στα Νέα Ελληνικά»,** το οποίο εμείς εμπνευστήκαμε και διευθύναμε στοχεύοντας στην δημιουργία εκπαιδευτικού υλικού για την Διδασκαλία των Νέων Ελληνικών σε όσους έχουν διδαχθεί Αρχαία Ελληνικά. Το υλικό το αναπτύξαμε με ένα Κλασικό Λύκειο της Γένοβας, ένα της Μαδρίτης, το κλασικό λύκειο της Σόφιας και το Πανεπιστήμιο της Λουβαίν στο Βέλγιο.

Το βιβλίο βοηθά τους κλασικούς φιλολόγους να δείξουν ότι τα Αρχαία Ελληνικά δεν είναι νεκρή γλώσσα.

**ΤΑ ΒΙΒΛΙΑ**

**Έχουμε στα χέρια μας μια συλλογή 60 βιβλίων** από 60 χώρες, τα περισσότερα είναι αυτά που εκτέθηκαν κατά την Ημερίδα του 2008 και λιγότερα από την βιβλιοθήκη του δικού μας σχολείου. Τον κατάλογο δημιούργησε η εκπαιδευτική συντονίστρια του Σχολείου μας Εύα Κόκκορη.

Μερικά είναι εκπληκτικής ποιότητας εκδόσεις, ιδιαιτέρως τα ιταλικά και τα ισπανικά. Τα πρώτα έχουν γραφεί από τον συμπατριώτη μας Γιάννη Κορίνθιο, επί χρόνια καθηγητή του Πανεπιστημίου Orientale στην Νάπολη, τα δεύτερα από τον φίλο μας Χοσέ Ναβάρο.

**Αυτό οφείλεται και στο ότι η επιλογή βιβλίων στα ιταλικά και ισπανικά σχολεία είναι ελεύθερη** και επομένως υπάρχει ανταγωνισμός μεταξύ των εκδοτών.

Δεν έχουμε δυστυχώς βιβλία από πολλές χώρες, όπως από το Ηνωμένο Βασίλειο, όπου υπάρχει μια σημαντική και ανταγωνιστική εκδοτική παραγωγή.

Θα προσπαθήσουμε να τα προσθέσουμε.

Θέλω να σας θυμίσω, ότι ο ΟΔΕΓ παρέδωσε στο Σχολείο μας αυτά τα βιβλία μαζί με πολλά άλλα για φύλαξη και διάθεση σε όσους ενδιαφέρονται.

**Θα τελειώσω την αναφορά μου στα βιβλία, λέγοντας λίγα λόγια για δύο από αυτά. Το πρώτο είναι αυτό που χρησιμοποιείται στο Καντόνι του Neuchatel, της Ελβετίας με τίτλο “A la decouverte du grec” “Ανακαλύπτοντας τα ελληνικά.**

Το πρώτο κεφάλαιο έχει τίτλο «le grec, langue universelle». Σε αυτό μεταξύ άλλων οι συγγραφείς πληροφορούν τους μαθητές, **ότι «Κατά κάποιο τρόπο, όλοι μιλάμε λίγα ελληνικά ακόμη και χωρίς να το καταλαβαίνουμε».**

Παρουσιάζουν στην συνέχεια ένα απόσπασμα από ένα γνήσιο επιστημονικό άρθρο σημειώνοντας τις πολλές λέξεις με ελληνική προέλευση.

Συνεχίζουν με την παρουσίαση του ελληνικού ως πρώτου αλφαβήτου και των δύο άλλων ελληνικής καταγωγής Ευρωπαϊκών αλφαβήτων, του λατινικού και του κυριλλικού.

Και ακπόμη παρουσιάζουν το σύμβολο αναγνώρισης των χριστιανών κατά τους διωγμούς, το ιχνογράφημα του ψαριού, για να παραπέμψουν στην ελληνική λέξη **ΙΧΘΥΣ**, με τα αρχικά της φράσης **ΙΗΣΟΥΣ ΧΡΙΣΤΟΣ ΘΕΟΥ ΥΙΟΣ ΣΩΤΗΡ**.

**Έχουμε δηλαδή ένα βιβλίο Αρχαίων Ελληνικών μέσω του οποίου προβάλλεται η σημαντικότητα της Ελληνικής Γλώσσας, ώστε να ενισχυθεί η επιθυμία των μαθητών να την μάθουν.**

Το δεύτερο είναι το ισπανικό βιβλίο GRIEGO 1 των συγγραφέων J.L.Navarro και J.M.Rodriguez, στο κάθε κεφάλαιο του οποίου παρουσιάζονται δύο σημαντικοί Έλληνες, ένας αρχαίος και ένας από την Νεώτερη Ελλάδα.

Παραθέτω τον πίνακα των προσωπικοτήτων:

**Παρουσίαση Προσωπικοτήτων**

Όμηρος - Ερ. Σλήμαν

Περικλής- Διον. Σολωμός

Μέγας Αλέξανδρος –Κωνστ. Καβάφης

Λουκιανός- Κ. Παλαμάς

Σόλων- Αρ. Ωνάσης

Κλεισθένης – Ελ. Βενιζέλος

Θεμιστοκλής – Θεοδ. Κολοκοτρώνης

Σαπφώ – Μελίνα Μερκούρη

Ησίοδος- Σικελιανός

Αριστοτέλης- Κορν. Καστοριάδης

Σοφοκλής- Αλεξ. Παπαδιαμάντης

Φειδίας – Μ. Θεοδωράκης

Ηρόδοτος - Νικ. Καζαντζάκης

Όταν ρώτησα τον ένα συγγραφέα, τον Χοσέ Ναβάρο, που είναι φίλος και συνεργάτης μας και παλιός πρόεδρος της EUROCLASSICA, τι σχέση έχει πχ ο Ωνάσης και οι άλλοι σύγχρονοι Έλληνες με τα Αρχαία Ελληνικά, μου απάντησε, ότι αυτοί δείχνουν ότι η Ελλάδα εξακολουθεί να παράγει μεγάλους συγγραφείς και επιχειρηματίες και ήρωες όπως η Αρχαία.

Η τακτική που ακολουθείται σε πολλά βιβλία είναι η ίδια.

Υπάρχουν βέβαια και άλλα πιο παλιού τύπου βιβλία με απλή παράθεση κειμένων, λεξιλογίου και γραμματικής.

Γενικά έχουμε μια μεγάλη ποικιλία βιβλίων, που ανταποκρίνονται στις ανάγκες διαφορετικών προγραμμάτων σπουδών και διαφορετικών εκπαιδευτικών προσεγγίσεων.

Μια συγκριτική μελέτη όλων αυτών των βιβλίων ίσως θα οδηγούσε σε χρήσιμα συμπεράσματα όχι μόνο για την κάθε μία χώρα αλλά για όλα τα Ευρωπαϊκά σχολεία περιλαμβανομένων και των ελληνικών και ελληνοκυπριακών.

Τελειώνω λέγοντας, ότι τα Πρακτικά της Ημερίδας του 2008, μαζί με την έκθεση για την Σλοβενία, τον κατάλογο των βιβλίων και τα εξώφυλλά τους βρίσκονται στις ιστοσελίδες και του Σχολείου μας και του ΟΔΕΓ.